Clemens Episcopus servus servorum Dei, dilecto filio Ecclesiæ sancti Stephani de Giscone-Montis Albani salutem et Apostolicam benedictionem. Significavit nobis dilectus filius Prior Prioratus sancti Lupi de Asserento Ordinis Cluniacensis Belvacensis Diœcesis quod nonnulli filii iniquitatis quos prorsus ignorat, decimas, redditus, census, terras, domos, vineas, prata, pascua, nemora, instrumenta publica et nonnulla alia bona ad Prioratum prædictum spectantia temere ac malitose occultare et occulte detinere præsumunt non curantes ea præfato Priori exhibere in animarum suarum periculum et ipsorum Prioris et Prioratus non modicum detrimentum, super quo idem Prior Apostolicæ Sedis remedium imploravit. Quocirca discretioni tuæ per Apostolica scripta mandamus quatenus omnes hujusmodi detentores occultos decimarum reddituum censuum et aliorum bonorum prædictorum ex parte nostra publice in Ecclesiis coram populo per te vel per alium moneas ut infra competentem terminum, quem eis præfixeris, ea prædicto Prioris à se debita restituant et revelent ac de ipsis plenam et debitam ei satisfactionem impendant; Et si id non impleverint infra alium competentem terminum, quem eis ad hoc peremptorie duxeris præfigendum, ex tunc in eos generalem excommunicationis sententiam proferas et eam facias ubi et quando expedire videris usque ad satisfactionem condignam solemniter publicari. Datum Avenioni tertio Kalendas Maii, Pontificatus nostri anno primo.